Údaje CYPOL za rok 2014 naďalej poukazujú na pokles počtu migrantov, ktorí nelegálne prekročili líniu zo severnej časti Cypru a prešli do oblastí kontrolovaných vládou. Ich počet v roku 2014 dosiahol 970, zatiaľ čo v roku 2013 ich bolo 1043, v roku 2012 dosiahol ich počet 1265 a v roku 2011 ich bolo 1311 . CYPOL uvádza, že možným dôvodom môžu byť horšie vyhliadky na zamestnanie v dôsledku hospodárskej krízy na Cypre, ako aj vyšší počet zamestnancov a hliadok v súlade so strategickým plánom CYPOL na boj proti nelegálnej migrácii na obdobie rokov 2012 – 2015.

Údaje komunity tureckých Cyperčanov naznačujú zvýšenie počtu prekročení línie gréckymi Cyperčanmi (838 876) a zvýšenie počtu prekročení vozidlami gréckych Cyperčanov (281 521) z oblastí kontrolovaných vládou do severnej časti Cypru. Takisto naznačujú zníženie počtu prekročení tureckými Cyperčanmi (530 257 530) a zvýšenie počtu prekročení vozidlami tureckých Cyperčanov opačným smerom (484 186). Z oblastí kontrolovaných vládou prešlo do severnej časti Cypru 812 157 812 cudzích štátnych príslušníkov.

Podľa údajov, ktoré poskytla Cyperská republika, počas vykazovaného obdobia bolo zaznamenaných 589 906 prechodov gréckych Cyperčanov (v predchádzajúcom roku 520 410) a 200 562 prechodov vozidiel gréckych Cyperčanov (v predchádzajúcom roku 183 185) z oblastí kontrolovaných vládou do severnej časti Cypru a 927 141 prechodov tureckých Cyperčanov (v predchádzajúcom roku 877 759) a 346 495 prechodov vozidiel tureckých Cyperčanov (v predchádzajúcom roku 323 655) zo severnej časti Cypru do oblastí kontrolovaných vládou .

Hoci to nepatrí do pôsobnosti nariadenia o demarkačnej línii, treba uviesť, že podľa údajov Cyperskej obchodnej a priemyselnej komory sa obchod z oblastí kontrolovaných vládou do severnej časti Cypru zvýšil približne o 56 %, zo 930 910 EUR v roku 2013 na 1 246 930 EUR v roku 2014. Obchod z oblastí kontrolovaných vládou do severnej časti Cypru predstavuje 23,4 % obchodu v opačnom smere (23,4 % v roku 2013).

Osobitne ťažké je kontrolovať niekoľko „nepovolených priechodov“ v obci alebo v blízkosti obce Pergamos, ktoré používajú miestni obyvatelia a poľnohospodári. Ako bolo uvedené v predchádzajúcich správach, tieto „nepovolené priechody“ sú stále zdrojom obáv, pre ktoré by sa malo nájsť vhodné riešenie v súlade s článkom 5 ods. 2 protokolu č. 3 Aktu o pristúpení z roku 2003 . Zástupcovia výsostného územia vyhlásili, že v prípade potreby je možné do oblastí nepovolených priechodov rýchlo nasadiť hliadky.

V roku 2014 sa najviac obchodovalo s umelohmotnými výrobkami, ďalej s čerstvými rybami, so stavebným materiálom/výrobkami z kameňa a s nespracovaným šrotom .

Zaviedli sa nové produkty, ako napríklad plody opuncie a hotový betón, ktoré však mali na obchod iba veľmi obmedzený vplyv. Všetok obchod cez líniu sa uskutočňoval len v rámci ostrova a nebol zaevidovaný žiaden vývoz do iných členských štátov EÚ alebo tretích krajín.

2.3.Nezrovnalosti

Cyperská republika počas vykazovaného obdobia upozornila Komisiu na jeden osobitný prípad nezrovnalosti týkajúci sa čerstvých rýb tureckého pôvodu. Komisia o ňom informovala TCOK. Tá túto vec bezodkladne prešetrila, obchodníkovi uložila sankciu a pozastavila jeho obchodovanie cez demarkačnú líniu do konca roku 2014.

2.4.Prekážky a ťažkosti spojené s pohybom tovaru

Prekážky obchodu cez líniu naďalej pretrvávajú a Komisia a turecko-cyperskí prevádzkovatelia sa domnievajú, že práve to je dôvodom nízkej úrovne obchodu.

Ako sa uvádza v predchádzajúcich správach, doteraz sa uspokojivo nevyriešil problém turecko-cyperských úžitkových vozidiel, ktoré vstupujú do oblastí kontrolovaných vládou. Komisia je presvedčená, že vyriešenie tejto otázky by významne prispelo k zvýšeniu úrovne obchodu, keďže by sa tým uľahčila preprava tovaru. Okrem toho by sa posilnil kontakt medzi cyperskými hospodárskymi subjektmi, a tým by sa významným spôsobom prispelo k posilneniu dôvery medzi obomi komunitami. Dodnes nemôže líniu prekročiť žiadne turecko-cyperské úžitkové vozidlo nad 7,5 tony, pokiaľ nemá doklady vydané Cyperskou republikou, ktoré sú v plnej miere v súlade s acquis. Orgány Cyperskej republiky Komisiu informovali o tom, že zaviedli opatrenia, vďaka ktorým tureckí Cyperčania budú môcť jednoduchšie získavať osvedčenia o technickej spôsobilosti a vodičské preukazy vodičov z povolania.

Komisia je od leta 2013 v kontakte s orgánmi Cyperskej republiky, ako aj s turecko-cyperskými zainteresovanými stranami, s cieľom zaviesť mechanizmus, ktorý by umožnil prechod turecko-cyperských úžitkových vozidiel cez líniu . Vzhľadom na pozastavenie uplatňovania acquis v oblastiach nekontrolovaných vládou podľa protokolu č. 10 Zmluvy o pristúpení z roku 2003, takýmto mechanizmom by sa mohol uľahčiť prechod turecko-cyperských úžitkových vozidiel cez líniu a vyriešili by sa otázky týkajúce sa bezpečnosti. Tieto kontakty, ktorých cieľom bolo nájsť riešenie, nepriniesli do konca vykazovaného obdobia žiadny výsledok.

Pokiaľ ide o spracované potraviny, orgány Cyperskej republiky nepovoľujú prevážanie spracovaných potravinových výrobkov cez líniu pre obavy, ktoré zdravotné zložky vyjadrili v súvislosti s ich výrobným procesom v severnej časti Cypru. Komisia sa naďalej domnieva, ako sa uvádza v minulých správach, že podľa nariadenia o demarkačnej línii neexistujú žiadne dôvody na vykonávanie kontrol priestorov v severnej časti Cypru, aby sa posúdilo, či sa pri výrobe postupuje v súlade s predpismi Únie . Orgány Cyperskej republiky môžu odobrať vzorky výrobkov na ďalšiu analýzu v súlade s uplatňovaním nariadenia o demarkačnej línii, nemali by však brániť prevážaniu všetkých spracovaných potravín cez líniu. Orgány Cyperskej republiky dodnes neumožňujú prevoz žiadnych spracovaných potravín cez líniu. S cieľom vyriešiť túto otázku je potrebné, aby pokračovali rokovania medzi orgánmi Cyperskej republiky a Komisiou.

Od leta 2013 Komisia v tejto veci vyvíja rovnaké úsilie ako v prípade úžitkových vozidiel s cieľom zaviesť mechanizmus, ktorým by sa uľahčil prevoz spracovaných potravín cez líniu a ktorým by sa vyriešili aspekty spojené s verejným zdravím. Pokiaľ ide o úžitkové vozidlá, rokovania nepriniesli do konca vykazovaného obdobia žiadny výsledok.

Podobne ako v predchádzajúcich rokoch, obchodníci z radov tureckých Cyperčanov naďalej hlásia ťažkosti so zaradením svojich výrobkov do ponuky obchodov a s propagovaním svojich výrobkov a služieb v oblastiach kontrolovaných vládou, ktoré obmedzujú obchod. Obchodníci naďalej oznamujú odmietavý postoj gréckych Cyperčanov ku kupovaniu turecko-cyperských výrobkov. Okrem toho sa spomenulo, že ak chcú obchodníci z oboch komunít začať obchodovať s druhou komunitou, čelia mnohým administratívnym problémom. Hospodárske subjekty z oboch strán musia mať možnosť slobodne nadväzovať obchodné vzťahy na základe svojich obchodných požiadaviek.

Generálny tajomník Organizácie Spojených národov uviedol, že obchod je na poľutovaniahodne nízkej úrovni a vyjadril názor, že podpora obchodu môže mať len pozitívny účinok na cieľ znovuzjednotenia.

2.5.Pašovanie tovaru

Pašovanie tovaru cez líniu je naďalej rozšírené vzhľadom na jej geografický profil. V oblastiach susediacich s líniou prebiehajú kontrolné akcie zamerané na odstraňovanie určitých, spravidla sezónnych problémov, ako je pašovanie zveriny, resp. voľne žijúcich vtákov alebo zábavnej pyrotechniky (a to aj cez východné výsostné územie) do oblastí kontrolovaných vládou.

V roku 2014 Cyperská republika zhabala tovar v 2 627 prípadoch (v predchádzajúcom roku v 2 873 prípadoch). V roku 2014 sa zvýšilo množstvo ručne šúľaného tabaku a znížilo sa množstvo cigariet, ktoré Cyperská republika zhabala: 140 029 cigariet a 370 794 gramov ručne šúľaného tabaku (v predchádzajúcom roku 175 340 cigariet a 300 704 gramov ručne šúľaného tabaku). Bolo oznámené, že toto pašovanie sa týka malých množstiev. K pašovaniu dochádza z dôvodu cenových rozdielov a vyššej dane z tabakových výrobkov, ktorá sa v súčasnosti uplatňuje v Cyperskej republike. Medzi ďalšie zhabané výrobky patrí hlavne tovar porušujúci práva duševného vlastníctva, ako aj živočíšne a mliečne výrobky. Obvodné súdy nekonali v žiadnej veci trestného činu pašovania. Vo väčšine nahlásených prípadov sa uložila správna sankcia.

V roku 2014 sa zvýšila úroveň odhaľovania pašovaného tovaru na východnom výsostnom území. V roku 2014 došlo k zhabaniu tovaru v 452 prípadoch (v predchádzajúcom roku 351) a podobne ako v minulosti, cigarety a ručne šúľaný tabak predstavovali väčšinu zhabaného tovaru.

Pokiaľ ide o tradičné zásobovanie turecko-cyperského obyvateľstva obce Pyla, ktorá sa nachádza v nárazníkovej zóne (čl. 4 ods. 10 nariadenia o demarkačnej línii), správa východného výsostného územia sleduje a zaznamenáva veľké množstvá stavebného materiálu, rýb, cigariet atď.

2.6.Zjednodušenie podmienok obchodovania

Komisia aj naďalej hľadá možnosti, ako podporiť obchod cez líniu .

TCOK opätovne vyjadrila všeobecný záujem o zrušenie zákazu obchodovania so živými zvieratami a so živočíšnymi produktmi, ak tieto produkty zodpovedajú pravidlám a predpisom EÚ, vrátane mliečnych výrobkov. V súčasnosti sa Komisia zaoberá žiadosťou o povolenie obchodovania s chovnými rybami. Cyperská republika opakovane vyjadrila vôľu preskúmať možnosť rozšírenia zoznamu tovaru, ktorý sa môže prepravovať do oblastí kontrolovaných vládou.